b'\n_START_ARTICLE_\nDvorac Kutjevo\n_START_PARAGRAPH_\nDvorac Kutjevo je nekada\xc5\xa1nja rezidencija isusovaca u Kutjevu, u Po\xc5\xbee\xc5\xa1ko-slavonskoj \xc5\xbeupaniji._NEWLINE_Dvorac je sagra\xc4\x91en na mjestu srednjevjekovne cistercitske opatije Honestae Vallis, koja se u zapisima iz 1700. godine spominje kao ru\xc5\xa1evina. Opatiju je 1232. godine osnovao kalo\xc4\x8dki nadbiskup, a tako\xc4\x91er i po\xc5\xbee\xc5\xa1ki \xc5\xbeupan Ugrin II Czak. Zanimljivo je da su od nje bili sa\xc4\x8duvani znameniti vinski podrumi. Nakon turskim osvajanja, car Leopold dodijelio je 1689. godine zagreba\xc4\x8dkom kanoniku Ivanu Josipu Babi\xc4\x87u kutjeva\xc4\x8dko vlastelinstvo. On je pozvao isusovce u Kutjevo namjenjuju\xc4\x87i prihode od vlastelinstva za uzdr\xc5\xbeavanje \xc5\xa1kola i Gimnazije u Po\xc5\xbeegi. Isusovci su do\xc5\xa1li 1704. godine te po\xc4\x8deli ra\xc5\xa1\xc4\x8di\xc5\xa1\xc4\x87avati ru\xc5\xa1evine i adaptirali postoje\xc4\x87u crkvu za svoje potrebe._NEWLINE_Od 1721. do 1735. podignut je prema projektu isusova\xc4\x8dkog slikara, graditelja i superiora po\xc5\xbee\xc5\xa1ke isusova\xc4\x8dke rezidencije Josipa Kralji\xc4\x87a novi barokni kompleks s crkvom i velikom rezidencijom (dvorcem). On je postao upravno sjedi\xc5\xa1te vlastelinstva i ljetnikovac isusovaca iz Po\xc5\xbeege._NEWLINE_Dvorac ima tri krila koja zatvaraju unutra\xc5\xa1nje dvori\xc5\xa1te, dok se s \xc4\x8detvrte strane pru\xc5\xbea crkva. U sjevernoj sakristiji crkve B.D.Marije prona\xc4\x91en je dio srednjovjekovnih fresaka, a u najve\xc4\x87em, ju\xc5\xbenom krilu dvorca sadr\xc5\xbeani su znatni ostaci zidova srednjovjekovne opatije. Tlocrtno se organizacija dvorca formirala na na\xc4\x8din nizanja prostorija uz hodnik, dok je sredi\xc5\xa1nja prostorija u tornju slu\xc5\xbeila kao blagovaonica. Sredi\xc5\xa1nji poligonalni toranj je uz vertikalu zvonika crkve, dominantan akcent u cijelom kompleksu, a karakterizira ga slikoviti krov u obliku lukovice, rekonstruiran prema izvornom stanju prije jednog desetlje\xc4\x87a.'